Lutherse Kerk in Athlone besteel | Netwerk24
Deur Malherbe Nienaber 17 November 2019 14:35
Die Lutherse Kerk in Athlone, Kaapstad het dié foto's gedeel van die items wat die afgelope week uit die kerkgebou gesteel is.Foto: Verskaf
Gertjie de Vries Bock, diaken van dié kerk in Kaapstad, het Sondag gesê die gemeente is "diep teleurgestel" nadat daar verlede naweek en Donderdag by die kerkgebou ingebreek is.
Die inbrekers het gevlug met die kerk se nagmaalstel, doopbakke en 'n bronsbeeld van 'n arend.
"Sulke goed is van onskatbare waarde en ons het dit gebring van die ou kerkgebou af nadat mense weens die Groepsgebiedewet verskuif is."
Volgens De Vries Bock wys die gemeente egter nie vingers na enigiemand nie en weet hulle nie wie verantwoordelik kan wees nie.
Dit volg egter nadat huisvesting aangebied is vir slagoffers van die brand in die informele nedersetting Vygieskraal en verskeie mense twee weke lank in die kerkgebou gebly het.
De Vries Bock sê dit is moeilik om te beheer wie die kerk in dié tyd binnegegaan het en vas te stel wie daar gebly het.
'n Beloning van R1 500 word aangebied aan enigiemand wat kan help om die kerk se eiendom terug te besorg.